Сосрыкъуэ пашэщ
Москва и Ипщэ-КъуэкIыпIэ административнэ округым иджыблагъэ щекIуэкIащ «Гъэм спортымкIэ и лауреат-2012» зэхьэзэхуэр. Абы «Спортсмен нэхъыфI» номинацэм щытекIуащ Къуэдзокъуэ Сосрыкъуэ.
ХьэтIохъущыкъуей школыр къиуха нэужь, ди лъахэгъур физическэ щэнхабзэм щыхурагъаджэу къалащхьэм дэт институтым щIэтIысхьащ.
Сосрыкъуэ зэрысабий лъандэрэ спортым дехьэх. Абы бэнэнымкIэ и япэ тренеру щытащ республикэм щыцIэрыIуэ Тезадэ Хьэсэн. Абы и нэIэ щIэтурэ, щIалэщIэм зиужьащ. Урысейм чемпион, Европэм ныбжьыщIэхэм я деж чемпион щыхъуащ, дунейпсо класс зиIэ спортым и мастерым и мардэхэр игъэзэщIащ. ЦIыхухъухэм я урысейпсо зэхьэзэхуэм етIуанэ увыпIэр, щIалэгъуалэм я зэпеуэм япэ увыпIэр къыщихьащ.
Иджыпсту спортсменым и тренерщ Къардэн Анзор. Москва здэщыIэм, абы зыщегъасэ Ярыгин Иван и цIэр зезыхьэ спорт унэм, тренерыр Швырев Сергейщ. Абы кърикIуари наIуэщ — Сосрыкъуэ Москва и административнэ округхэм ящыщ зым и спортсмен нэхъыфI хъуащ.
Дауи, спортсменым и ехъулIэныгъэхэм ирогуфIэ и анэ Зулифэтрэ и адэ Хьэрэбийрэ, и къуэш нэхъыщIэ Алихъан сымэ. Алихъани классикэ бэнэкIэм зыщыхуегъасэ Тезадэ Хьэсэн и деж. Сосрыкъуэ и къуэш нэхъыщIэр и нэIэ щIигъэтщ, зыужьыныгъэкIэ, ехъулIэныгъэкIэ щогугъ.
Алокъуэ Аринэ.
